39 वर्षीय एलेजांद्रो फ्रेरी और 41 वर्षीय जोज़े मारिया डी बेलो ने टाइरा डेल फूइगो प्रांत में एक सिविल समारोह में शादी की.अर्जेंटीना में समलैंगिक शादी पर प्रतिबंध है. लेकिन टाइरा डेल फूइगो की गर्वनर फ़ाबियाना रिऑस ने एक विशेष आदेश जारी कर दोनों पुरुषों को शादी करने की स्वीकृति दी.इसी वर्ष विश्व एड्स दिवस पर एक दिसंबर को फ्रेरी और बेलो ने शादी करने की योजना बनाई थी लेकिन एक जज ने उनकी शादी पर रोक लगा दी थी. शादी करने वाली यह समलैंगिक जोड़ी एड्स से पीड़ित है.रोषहालांकि देश के रोमन कैथोलिक नेताओं ने इस शादी पर अपना रोष व्यक्त किया है.सिविल कोड ने अर्जेंटीना में समलैंगिकों की शादी पर प्रतिबंध लगा रखा है लेकिन देश का संविधान इस मामले पर मौन है.टाइरा डेल फूइगो की गर्वनर फाबियाना रिऑस ने एक वक्तव्य में कहा है कि समलैंगिक शादी "मानवाधिकार और सामाजिक स्वीकृति के मामले में एक महत्वपूर्ण क़दम है."शादी के बाद बेलो ने संवाददाताओं से बातचीत करते हुए कहा, "अर्जेंटीना के सभी समलैंगिकों के पास इस शादी से जो संदेश जाएगा उसे लेकर हम बेहद उत्साहित हैं."अर्जेंटीना के धार्मिक नेता युआन कार्लोस ने इस शादी को मानव जाति पर ख़तरा कहा है.इस बात की संभावना है कि अर्जेंटीना का उच्चतम न्यायालय अगले वर्ष समलैंगिकों की शादी पर अपना निर्णय सुनाए.विश्व में केवल सात देशों में ही समलैंगिक शादियों की अनुमति है.